รัฐบาลไทย-ข่าวทำเนียบรัฐบาล-รมว.ยุติธรรม ห่วงสถานการณ์โควิด สั่งงดเยี่ยมญาติแบบช่องทางปกติใน ๑๑ เรือนจำ พร้อมกำชับเรือนจำเขต ๗ ทำตามมาตรการเข้มข้น คนในห้ามออกคนนอกห้ามเข้า ใช้เทคโนโลยีทดแทน แยกกักโรคนักโทษใหม
วันจันทร์ที่ 21 ธันวาคม 2563
รมว.ยุติธรรม ห่วงสถานการณ์โควิด สั่งงดเยี่ยมญาติแบบช่องทางปกติใน ๑๑ เรือนจํา พร้อมกําชับเรือนจําเขต ๗ ทําตามมาตรการเข้มข้น คนในห้ามออกคนนอกห้ามเข้า ใช้เทคโนโลยีทดแทน แยกกักโรคนักโทษใหม
รมว.ยุติธรรม ห่วงสถานการณ์โควิด สั่งงดเยี่ยมญาติแบบช่องทางปกติใน ๑๑ เรือนจํา พร้อมกําชับเรือนจําเขต ๗ ทําตามมาตรการเข้มข้น คนในห้ามออกคนนอกห้ามเข้า ใช้เทคโนโลยีทดแทน แยกกักโรคนักโทษใหม่ พร้อมสร้างความเข้าใจให้ข้อมูลที่ถูกต้อง ด้านเลขานุการรัฐมนตรีว่าการก
ในวันอาทิตย์ที่ ๒๐ ธันวาคม ๒๕๖๓ เวลา ๑๕.๐๐ น. ณ เรือนจํากลางนครปฐม ว่าที่ ร.ต.ธนกฤต จิตรอารีย์รัตน์ เลขานุการรัฐมนตรีว่าการกระทรวงยุติธรรม ประชุมร่วมกับผู้บัญชาการเรือนจําเขต ๗ นําโดย นายนักรบ นาคพรหม ผู้บัญชาการเรือนจํากลางนครปฐม ประธานเขต ๗ รวมถึงผู้บัญชาการเรือนจํากลางเขาบิน ผู้บัญชาการเรือนจํากลางราชบุรี ผู้บัญชาการเรือนจํากลางสมุทรสงคราม ผู้บัญชาการเรือนจํากลางสมุทรสาคร ผู้บัญชาการเรือนจําจังหวัดกาญจนบุรี ผู้บัญชาการเรือนจําจังหวัดสมุทรสาคร ผู้บัญชาการเรือนจําอําเภอทองผาภูมิ ผู้อํานวยการสถานกักกันนครปฐม ผู้บัญชาการเรือนจําพิเศษธนบุรี และผู้อํานวยการทัณฑสถานหญิงธนบุรี ถึงสถานการณ์การระบาดของโควิด-19 ในพื้นที่จังหวัดสมุทรสาคร
ว่าที่ ร.ต.ธนกฤตฯ กล่าวว่า จากสถานการณ์ที่เกิดขึ้น นายสมศักดิ์ เทพสุทิน รัฐมนตรีว่าการกระทรวงยุติธรรม รับทราบถึงสถานการณ์ดังกล่าวและมีความเป็นห่วง จึงได้กําชับถึงมาตรการป้องกันโรค ตามที่กรมราชทัณฑ์กําหนด โดย นายสมศักดิ์ฯ เห็นควรให้ใช้มาตรการดังกล่าวกับเรือนจําเขต ๗ ทั้งหมด จึงขอให้เรือนจําเขต ๗ ดําเนินการ ตามมาตรการสําคัญ ๆ ดังนี้ ๑. แยกกักกันโรค ผู้ต้องขังรับใหม่ รับย้าย กลับจากโรงพยาบาลภายนอก อย่างน้อย ๑๔ วัน และต้องปฏิบัติตามกระบวนการแยกกักกันโรคที่ถูกต้องอย่างเข้มงวด ๒. งดการเยี่ยมญาติช่องทางปกติและให้มีการเยี่ยมญาติทางไลน์ทดแทน ๓. "มาตรการคนในห้ามออกคนนอกห้ามเข้า" ด้วยการงดนําผู้ต้องขังออกทํางานภายนอกเรือนจําทุกกรณี และงดการนําบุคคลภายนอกเข้าเรือนจํา ยกเว้นมีความจําเป็น เช่น เจ็บป่วย ๔. สร้างความเข้าใจ ให้ข้อมูลที่ถูกต้องกับผู้ต้องขังและญาติ ตลอดจนจัดให้มีกิจกรรมผ่อนคลายความเครียดในเรือนจําช่วงระหว่างการงดเยี่ยมญาติ ๕. กําชับเจ้าหน้าที่ ผู้ต้องขังและญาติ ให้ปฏิบัติตามมาตรการป้องกันและควบคุมโรคอย่างเคร่งครัด เช่น สวมหน้ากากอนามัยตลอดเวลา การเว้นระยะห่างทางสังคมสังคม และ ๖. งดการจัดกิจกรรมที่ต้องนําผู้ต้องขังมารวมกันมากๆ และจัดหาหน้ากากอนามัยให้ผู้ต้องขังทุกคนอย่างน้อยคนละ ๒ ชิ้น
"ขอให้ผู้บัญชาการทุกท่านรับทราบมาตรการ และจัดการให้ดี พยายามประชาสัมพันธ์ข่าวสารให้ทั่วถึง ทั้งตัวผู้ต้องขังและญาติ และการนําตัวผู้ต้องขังไปยังศาลจะสามารถใช้วิธีวีดีโอคอนเฟอเรนซ์ได้หรือไม่ และหากเรือนจําไหนพิจารณาแล้วว่าจะเกิดการลุกลามให้พิจารณาล็อกดาวน์ตัวเอง สิ่งที่เราห่วงคือเรื่องของคนในเรือนจํา โดยเฉพาะเจ้าหน้าที่ พยายามเช็คอย่างละเอียดและไปในพื้นที่สุ่มเสี่ยง ในเรือนจําต้องไม่มีโควิด" ว่าที่ ร.ต.ธนกฤตฯ กล่าว
จากนั้น นายสมศักดิ์ฯ ได้วีดีโอคอนเฟอเรนซ์เข้าสู่ที่ประชุม โดยระบุว่า หากพบเชื้อที่ไหนให้กําหนดจุดบริเวณนั้น และวัดระยะห่างตีกรอบพื้นที่ และให้ทุกคนพิจารณาร่วมกัน เพราะเป็นเรื่องของข้อเท็จจริง หากจุดไหนสุ่มเสี่ยงก็ต้องปิด โดยขณะนี้ได้ตีกรอบงดเยี่ยมญาติแล้วเบื้องต้น ๑๑ เรือนจํา คือ ๑. เรือนจํากลางนครปฐม ๒. เรือนจํากลางเขาบิน ๓. เรือนจํากลางราชบุรี ๔. เรือนจํากลางสมุทรสงคราม ๕. เรือนจํากลางสมุทรสาคร ๖.เรือนจําจังหวัดกาญจนบุรี ๗. เรือนจําจังหวัดสมุทรสาคร ๘. เรือนจําอําเภอทองผาภูมิ ๙. สถานกักกันนครปฐม ๑๐. เรือนจําพิเศษธนบุรี และ ๑๑. ทัณฑสถานหญิงธนบุรี
"เมื่อปิดการเยี่ยมญาติให้ผู้บัญชาการทุกท่าน ใช้การสื่อสารทางไกล ผ่านแอปพลิเคชันไลน์สื่อสารกันแทนและเพิ่มรอบการเยี่ยม วางแผนให้ดี รวมถึงการใช้เทคโนโลยีอื่นๆ ตามสิทธิที่ผู้ต้องขังทุกคนควรจะได้ เช่น การพบศาลผ่านวีดีโอคอนเฟอร์เรนซ์ การฝากเงินผ่านออนไลน์ และทําความเข้าใจกับผู้ต้องขังทุกคน ไม่ให้เกิดการเข้าใจผิดว่ากีดกันสิทธิเสรีภาพ จนเกิดความวุ่นวาย และขอให้ผู้บริหารทุกท่านนํามาตรการไปปฏิบัติตามสถานการณ์ หากมีปัญหาติดขัดตรงไหนให้รีบแจ้งมาทันที" นายสมศักดิ์ฯ กล่าว